I fem dage sender fotograf Bruno Stagsted og journalist Robert Bedsted direkte i fem til seks timer om dagen, mens de ror de 25-30 kilometer ned af forskellige nordjyske åer. De to friluftstosser har tidligere gået af Hærvejen fra Hirtshals til Testrup og fra Frederikshavn til Aars med Facebookprojektet #160KM. Dengang fik projektet henved én million visninger og der var hundredevis af nordjyder ude for at hilse på holdet, i takt med at de kom frem. Denne gang kan man igen følge holdets fremskridt på en GPS på GPSTRACK , men alligevel forventer de ikke at møde helt så mange nordjyder: - Hærvejen er let fordi den går gennem byer og landsbyer, så vi kom naturligt i kontakt med mange mennesker. De nordjyske åer er mindre tilgængelige, så det er nok lidt sværere at mødes med os. Alligevel håber vi, at rigtigt mange har lyst til at komme ud og sige hej på åbredderne på de fem ruter. Man kan også ro med, hvis man har en kano eller en kajak eller stille sig og fiske et sted, hvor vi kommer forbi. Alle er meget velkomne til at deltage, understreger Robert Bedsted. Faktisk kan man også kontakte de to roere, hvis man har tips, tricks, ideer eller viden om noget, de skal opleve undervejs på åerne. Bruno og Robert tjekker løbende deres mail outdoor@tv2nord.dk for henvendelser. En kæmpe udfordring Fotograf Bruno Stagsted og journalist Robert Bedsted har allerede krydset Region Nordjylland to gange før til fods. Nu vil de gøre det igen, men denne gang skal det være i kajak. - Vi gør det teknisk en hel del sværere for os selv denne gang, for sidst vi producerede den her slags slow-tv, sendte vi udelukkende på TV2 Nords Facebookside. Denne gang sender vi både på Facebook, på tv2nord.dk og på vores kanal SALTO, forklarer Bruno Stagsted og fortsætter: - Derudover har vi den ekstra udfordring at mobilnettet, som vi bruger til at sende, er utroligt dårligt langs med åerne. I særdeleshed de steder, hvor åerne løber i skove eller med høje diger på begge sider. Derfor har vi en ekstra antenne med, der er monteret på en mast på den ene kajak. Optagelse fra 2016, hvor Bruno og Robert gik 160 km, mens de sendte direkte: Et pusterum seerne kan vende tilbage til Projektet er også denne gang en test af de tekniske muligheder, som hurtigere mobildata giver TV2 Nord. Samtidig handler det også om at give nordjyderne et pusterum fra en ellers hektisk hverdag: - Vores landsdel er utroligt smuk og turene ned af åerne er det rene mindfulness for seerne. Vi ved af erfaring, at seks timers livesending, hvor det eneste, der reelt sker er, at sceneriet hele tiden ændrer sig, virker enormt afslappende på mange mennesker. Folk kigger forbi sendingen flere gange om dagen for lige at tjekke op på, hvordan det går med roerne. På mange måder er det lidt ligesom en hel eftermiddags Tour de France, som man går til og fra, forklarer chefredaktør Ingrid Buch, som håber at rigtigt mange nordjyder også denne gang får lyst til at komme ud og møde TV2 Nords to friluftsentusiaster til en snak om Nordjylland, kajakroning og friluftsliv. I videoerne herunder forklarer Bruno og Robert hvor de starter og slutter hver tur i løbet af ugen:

Referat:
SLOW-TV fra fem af de største nordjyske åer. 
Hver dag i uge 39 fra klokken 09:00